România nu va trimite combatanți în Ucraina, dar sprijină Ucraina în foarte multe feluri și va continua să o facă, a declarat președintele Klaus Iohannis, marți, la Palatul Cotroceni, într-o conferință comună de presă cu omologul său muntenegrean, Jakov Milatovic.
Răspunzând la întrebările reporterilor, Președintele României a explicat: "O posibilă trimitere de combatanți în Ucraina nu poate fi luată în considerare sub mandat NATO, fiindcă Ucraina nu este aliat NATO. În rest, dacă există înțelegeri bilaterale între un stat și Ucraina pe orice temă, atunci aceste chestiuni țin strict de înțelegerea respectivă bilaterală".
"România nu va trimite combatanți în Ucraina. Noi sprijinim Ucraina în foarte multe feluri și vom continua așa cum am făcut-o până acum. Am spus-o de multe ori și îmi face plăcere să o repet, România este alături de Ucraina și de ucraineni și vom continua sprijinul nostru atât timp cât va fi nevoie", a adăugat Klaus Iohannis.
Șeful statului a confirmat că, marți, de la ora 17, va susține o declarații de presă despre NATO.
Întrebat dacă vizează o poziţie europeană sau în cadrul NATO după încheierea mandatului de Președinte, Klaus Iohannis a răspuns: "Ştiţi că voi face o declaraţie la 17:00 şi o să vă spun atunci mai multe, dar nu intenţionez să-mi scurtez mandatul de preşedinte".